Errieda se pittige skryfstyl en lewenslus smelt soomloos saam met die flambojante Francois se wye ervaring. Dis ’n kosreis deur hulle kombuise, deur die seisoene, deur die jare en die geheime van elkeen se spens.
Die paartjie deel persoonlike anekdotes, kleurryke kosstories, kwinkslae en koswenke op ’n manier wat hulle gasvrye, warm persoonlikhede in jou eie huis inbring. Die verbeeldingryke kookpaartjie maak die wanderlust in jou wakker om nuwe geregte te verken, en die oorbekende nuwe woema te gee met ’n knippie hier en ’n uitspattige skeppie daar.
Samarie Smith se manjifieke foto's maak van die boekjuweel ’n kunswerk. Die groot vraag is: gaan jy dié wondermooie boek op jou bedkassie hou agter die lees aan; as werkesel in die kombuis inspan; of op die koffietafel uitpak vir die spog?